钦定古今图书集成/明伦汇编/交谊典/第031卷 > 宋胡大初昼帘绪论 > 《赠刘琨》〈谌路被刘聪破败遂将妻子往并州投琨后在段匹䃅所忆琨前恩故赠此诗〉
## 钦定古今图书集成/明伦汇编/交谊典/第031卷 > 宋胡大初昼帘绪论 > 《赠刘琨》〈谌路被刘聪破败遂将妻子往并州投琨后在段匹䃅所忆琨前恩故赠此诗〉

卢谌

“故吏从事中郎卢谌，死罪死罪。” 谌禀性短弱，当世罕任，因其自然，用安静退。在木阙不材之资，处雁乏善鸣之分，卷异蘧子，愚殊甯生。匠者时眄，不免馔宾，尝自思惟，因缘运会，得蒙接事。自奉清尘，于今五稔，谟明之效不著，候人之讥已彰，大雅含弘，量包山薮。加以待接弥优，款眷逾昵，与运筹之谋，厕䜩私之欢；绸“缪之旨，有同骨肉，其为知己” ，古人罔喻。昔聂政殉严遂之顾，荆轲慕燕丹之义，意气之间，糜躯不悔，虽微达节，谓之可庶，然苟曰有情，孰能不怀。故委身之日，夷险以之，事与愿违，当沗外役。遂去左右，收迹府朝。盖本同末异，杨朱兴哀，始素终元，墨翟垂涕。分乖之际，咸可叹慨，致感之途，或迫于兹，亦奚必临路而后长号，睹丝而后歔欷哉？是以仰惟先情，俯览今遇，感存念亡，触物增眷。《易》曰：“书不尽言，言不尽意。” 然则书非尽言之器，言非尽意之具矣。况言有不得至于尽意，书有不得至于尽言邪？不胜猥懑，谨贡诗一篇，抑不足以揄扬弘美，亦以摅其所抱而已。若公肆大惠，遂其厚恩，锡以咳唾之音，慰其违离之意，则所谓“《咸池》酬于北里，夜光报于鱼目” ，谌之愿也，非所敢望也。谌死罪死罪！

濬哲惟皇，绍熙有晋，振厥弛维，光阐远韵，有来斯雍，
至止伊顺，三台摛朗，四岳增峻，伊陟佐商，山甫翼周，
弘济艰难，对扬王休，苟非异德，旷世同流，加其忠贞宣其徽猷，伊谌陋宗，昔遘嘉惠，申以婚姻，著以累世，
义等休戚，好同兴废，孰云匪谐，如乐之契。王室丧师，
私门播迁，望公归之，视险忽艰，兹愿不遂，中路阻颠，
“仰悲先意，俯思身愆。大钧载运，良辰遂往。瞻彼日月，
迅过俯仰。感今惟昔，口存心想。借曰如昨，忽为畴曩。
畴曩伊何？逝者弥疏。温温恭人，慎终如初。览彼遗音，
恤此穷孤。譬彼樛木，蔓葛以敷。妙哉《蔓葛》，得托樛木。”
叶不云布，华不星烛。承侔卞和，质非荆璞。眷同尢良，
用乏骥𫘧。承亦既笃，眷亦既亲。饰奖驽猥，方驾骏珍，
弼谐靡成，良谟莫陈，无觊狐赵，有与五臣，五臣奚与，
契阔百罹，身经险阻，足蹈幽遐，义由恩深，分随昵加，
绸缪委心，自同非他，昔在暇日，妙寻通理，尢彼意气，
狭是节士，情以体生，感以情起，趣舍罔要，穷达斯已，
由余片言，秦人是惮，日䃅效忠，飞声有汉，桓桓抚军，
古贤作冠，来牧幽都，济厥涂炭。涂炭既济，寇挫民阜，
谬其疲隶，授之朝右。上惧任大，下欣施厚，实祗高明，
敢忘所守。相彼反哺，尚在翔禽，孰是人斯，而忍斯心。
每凭山海，庶觌高深，遐眺存亡，缅成飞沈。长徽已缨，
逝将徒举，收迹西践，衔哀东顾。曷云涂辽，曾不咫步。
岂不夙夜，谓行多露。绵绵女萝，施于松标。禀泽洪干，
晞阳“丰条。根浅难固，茎弱易雕。操彼纤质，承此冲飙。
纤质实微，冲飙斯值。谁谓言精，致在赏意。不见得鱼，
亦忘厥饵。遗其形骸，寄之深识。先民颐意，潜山隐几。
仰熙丹崖，俯澡绿水。无求于和，自附众美。慷慨遐踪，
有愧高旨。爰造异论，肝胆楚越。惟同大观，万涂一辙。
死生既齐，荣辱奚别。处其元根，廓焉靡结。”福为祸始，
祸作福阶。天地盈虚，寒暑周回。夫差不祀，衅在胜齐。
句践作伯，祚自会稽。邈矣达度，唯道是杖。形有未泰，
神无不畅。如川之流，如渊之量。上弘栋隆，下塞民望。